67.

Pri tejto príležitosti by EDPS opäť rád pripomenul svoje stanovisko k rámcovému rozhodnutiu o ochrane osobných údajov a zdôraznil význam zavedenia jednotných a komplexných pravidiel ochrany údajov v súvislosti so spoluprácou orgánov činných v trestnom konaní, ktoré by sa vzťahovali na celý priebeh spracovávania. EDPS ďalej opakuje ostatné pripomienky v uvedenom stanovisku. V tomto odseku sa vyzdvihujú tieto otázky ochrany údajov: — Zákonné spracovávanie osobných údajov. EDPS podporuje prístup, podľa ktorého môžu byť informácie dostupné, len ak boli zhromaždené v súlade so zákonom (ako sa uvádza v článku 2 ods. 2 v súvislosti s informáciami zhromaždenými s použitím donucovacích prostriedkov). Zákonné spracovávanie osobných údajov by tiež zaručilo, že sa sprístupnené a vymieňané informácie vhodným spôsobom využijú aj v súdnom konaní. Hoci informácie spracované po začatí stíhania nespadajú do rozsahu pôsobnosti navrhovaného nástroja, je aj tak pravdepodobné, že informácie, ktoré si orgány činné v trestnom konaní vymenili predtým, skončia v súdnom konaní. — Kvalita osobných údajov má osobitný význam, pretože zásada dostupnosti umožňuje využívanie informácií orgánmi činnými v trestnom konaní pôsobiacimi mimo kontextu, v ktorom boli údaje získané. Tieto orgány majú dokonca priamy prístup k databázam iných členských štátov. Kvalita osobných údajov sa dá zaručiť, len ak je pravidelne a primerane kontrolovaná ich presnosť, ak sa informácie rozlišujú podľa rôznych kategórií dotknutých osôb (obete, podozriví, svedkovia atď.) a ak je v prípade potreby vyznačený stupeň presnosti (pozri stanovisko EDPS k ochrane osobných údajov, IV.6). Tieto body opäť objasňujú, prečo by sa na všetky druhy spracovania vrátane domácich mali vzťahovať pravidlá ochrany údajov, a najmä pravidlá o presnosti. Inak by osobné údaje, ku ktorým je priamy prístup, mohli byť nesprávne, neaktuálne, čím by sa ohrozili práva osôb, ktorých sa týkajú, ako aj účinnosť vyšetrovania. — Obmedzenie účelu Podľa zásady dostupnosti môžu mať k osobným údajom prístup rovnocenné príslušné orgány iných členských štátov. Právomoci orgánov činných v trestnom konaní sa však môžu v jednotlivých krajinách zásadne odlišovať. Je preto nevyhnutné zaručiť, aby sa základná zásada obmedzenia účelu dodržiavala napriek rozličnému rozsahu právomocí rôznych príslušných orgánov, ktoré si údaje vymieňajú. Informácie, ktoré určitých orgán zhromažďuje a spracováva na osobitný účel, sa nemôžu neskôr použiť na iný účel len na základe iných, možno širších právomocí orgánu, ktorému boli poskytnuté. EDPS preto víta článok 7 navrhovaného rámcového rozhodnutia, ktorý by sa mal chápať ako upresnenie všeobecných pravidiel ustanovených v navrhovanom rámcovom rozhodnutí o ochrane osobných údajov. EDPS ďalej poznamenáva, že posudzovanie rovnocennosti rozličných orgánov (ktoré sa v uvedenom návrhu ponecháva na komitologický postup) by malo byť starostlivé a malo by dodržať zásadu obmedzenia účelu. — Lehoty uchovávania vymenených údajov treba tiež chápať z hľadiska zásady obmedzenia účelu: informácie sprístupnené alebo vymenené na istý účel by sa mali vymazať, len čo už nebudú na tento účel potrebné. Vyhlo by sa tým nepotrebnej duplicite databáz, pričom by príslušné orgány mali možnosť opätovného prístupu k (aktualizovaným) dostupným informáciám, ak by ich potrebovali na iný legitímny účel. — Protokolovanie poskytovaných informácií podľa zásady dostupnosti. Protokolovanie by malo prebiehať na oboch stranách: v členskom štáte, od ktorého sa informácie žiadajú, ako aj v členskom štáte, ktorý o ne žiada. Mala by sa protokolovať nielen výmena, ale aj prístup (pozri stanovisko EDPS k ochrane osobných údajov, bod 133) okrem iného preto, aby si príslušné vnútroštátne orgány mohli navzájom dôverovať a nestratili celkom kontrolu nad dostupnými informáciami. Potreba sledovateľnosti informácií sa vzťahuje aj na možnosť ich aktualizácie a/alebo opravy. — Práva dotknutých osôb. Systémy výmeny informácií medzi orgánmi EÚ činnými v trestnom konaní zvyšujú počet situácií, keď sa osobné údaje (dočasne) spracovávajú niekoľkými príslušnými orgánmi v rôznych členských štátoch zároveň. Na jednej strane to znamená, že by sa mali ustanoviť spoločné normy EÚ v oblasti práv osôb, ktorých sa údaje týkajú, a na druhej strane by tieto osoby mali mať možnosť uplatňovať svoje práva v rozsahu, v akom to umožňujú pravidlá ochrany údajov v treťom pilieri, pokiaľ ide o orgány, ktoré údaje sprístupňujú, ako aj orgány, ktorým sa tieto údaje sprístupňujú a ktoré ich spracovávajú. — Dohľad EDPS upozorňuje, že v závislosti od prípadu môže byť na sledovanie spracovávania osobných údajov na základe uvedených návrhov príslušných niekoľko vnútroštátnych dozorných orgánov. Priamy prístup online k informáciám súvisiacim s vynucovaním práva si preto vyžaduje lepší dohľad a koordináciu príslušnými vnútroštátnymi orgánmi na ochranu údajov.